Tisztelt Társulási Tag!

A Délkelet Alföld Regionális Hulladékgazdálkodási Rendszer Létrehozását Célzó Önkormányzati társulás (DAREH) 2005 évben határozatlan időtartamra jött létre. Az alapításkor a tagok célul tűzték ki a hulladékgazdálkodásról szóló 2000 évi XLIII. Tv. (Hgt.) 21.§-ában megfogalmazott kötelezettségük hatékony megoldása érdekében hatékony hulladékgazdálkodási rendszert alakítanak ki és ennek megvalósítása érdekében együttműködnek. A tagok vállalták a feladatok megvalósítása során egy hulladékégető mű létesítését, hulladékátrakó állomások, hulladékkezelő művek, hulladékválogató létesítmények, hulladékgyűjtő udvarok és szigetek kialakítását valamint elhagyott hulladéklerakó telepek rekultiválását.
A DAREH a KEOP-7.1.1.1. kódszámú „Települési szilárdhulladék-gazdálkodási rendszerek fejlesztése” című konstrukcióra 2010. szeptember 14-én nyújtotta be pályázatát .  A pályázat pozitív elbírálásban részesült, a Támogatási Szerződés 2011. március 24-én került aláírásra. Az első fordulós projektre elnyert nettó támogatás 206.056.800,- Ft. A projekt keretében megtörtént a működtetni kívánt rendszer megtervezése, a megvalósításra vonatkozó teljes körű felkészülés a technológia kiválasztásával, elkészült a részletes megvalósíthatósági tanulmány és költség - haszon elemzés, elkészítésre kerültek a tervdokumentációk, a rendszerben keletkező hulladék hasznosítási lehetőségeinek vizsgálata.

A hulladékgazdálkodási rendszer fejlesztésére irányuló második fordulós pályázat az ősz folyamán benyújtásra került, és pozitív elbírálásban részesült, így a megvalósításra vonatkozó Támogatási Szerződés aláírására 2013. február 11-én került sor. A második fordulós projekt nettó összköltsége 10.940.045.000.-Ft, melynek 95%-a KEOP forrásból finanszírozódik, a fennmaradó 5%-os önerő költségterhét pedig a Magyar Kormány határozata értelmében, az állam költségvetésének terhére, átvállalta a tagtelepülésektől.

A hulladékgazdálkodási rendszerek fejlesztése során a projekt zárásáig (2014.12.31.), a társulás települései által lefedett területen, megvalósul a szelektív hulladékgyűjtés optimalizálása (- házhoz menő zöldhulladék gyűjtésével,- házhoz menő szelektív hulladékgyűjtés 240 l-es új edénnyel,-közterületi zöldhulladék gyűjtéssel,-8 db új hulladékudvar kialakításával,-8 db újrahasználati központok létrehozásával), kommunális, vegyes gyűjtés optimalizálása (1 db nagykapacitású, korszerű hulladékválogató kialakításával,-”maradék „ hulladékgyűjtő edényzet bevezetésével a konyhai maradékok, biológiailag lebomló anyagok gyűjtésével 120 l edényzet, - vegyes gyűjtés hatékonyabbá tétele 4 db új átrakóállomás építésével). A hulladékkezelésen túlmenően a projektben kiemelt jelentőséggel bír a hulladékkeletkezés megelőzése, melyet az alábbi tevékenységek szolgálják:

· lakossági tájékoztatás, tudatformálás,

· házi komposztálóedények biztosítása,

· újrahasználati központok kiépítése;

A fejlesztésnek köszönhetően a projekt zárásakor a térségben keletkező összes hulladék tekintetében az anyagában hasznosítható hulladékok mennyisége közel 300%-al nőni fog, a lerakással ártalmatlanított hulladékok mennyisége pedig 73%-al csökken.
A hulladékról szóló 2012. évi CLXXXV. Törvény (Ht.) 2014. 01.01. napjától hatályos szövege alapján a hulladékgazdálkodási közszolgáltatást az a hulladékgazdálkodási közszolgáltatási engedéllyel rendelkező ,a törvény szerint minősített nonprofit gazdasági társaság végezheti, amely a települési önkormányzattal kötött hulladékgazdálkodási közszolgáltatási szerződés alapján hulladékgazdálkodási közszolgáltatást lát el.

A Ht. átmeneti rendelkezései szerint a hulladékgazdálkodási közszolgáltatási szerződést a települési önkormányzat a hulladékgazdálkodási közszolgáltatási engedéllyel rendelkező gazdálkodó szervezettel legkésőbb 2013. december 31-ig megköti, kivéve, ha az e törvény hatálybalépésekor működő hulladékgazdálkodási közszolgáltatást ellátó gazdálkodó szervezetnek a települési önkormányzattal érvényes hulladékgazdálkodási közszolgáltatási szerződése van, és a közszolgáltatóra vonatkozó e törvényben meghatározott valamennyi feltételt teljesíti.

A  települési önkormányzat a hulladékgazdálkodási közszolgáltatás ellátását a közszolgáltatóval kötött hulladékgazdálkodási közszolgáltatási szerződés útján biztosítja.  A települési önkormányzat a hulladékgazdálkodási közszolgáltatás ellátására közbeszerzési eljárást folytat le, kivéve, ha a közbeszerzésekről szóló törvény (a továbbiakban: Kbt.) szerint nem kell közbeszerzési eljárást lefolytatni, a hulladékgazdálkodási közszolgáltatási szerződés megkötése nem tartozik a Kbt. alkalmazási körébe, vagy ha a hulladékgazdálkodási közszolgáltatási szerződés megkötése a Kbt. szerinti kivételi körbe esik. Ha a hulladékgazdálkodási közszolgáltatás ellátásának biztosítása céljából a települési önkormányzat közbeszerzési eljárást folytat le, a közbeszerzési eljárásban csak hulladékgazdálkodási közszolgáltatási engedéllyel, valamint az OHÜ által kiadott minősítéssel rendelkező gazdálkodó szervezet indulhat. Ez alól egyetlen kivétel, ha olyan gazdálkodó szervvel köt szerződést, melynek tagjai valamennyien rendelkeznek OHÜ minősítéssel.
A közbeszerzésekről szóló 2011. évi CVIII. Törvény (Kbt.) szerint a törvényt nem kell alkalmazni azokra a megállapodásokra, amelyet a helyi önkormányzat  ajánlatkérő és olyan gazdálkodó szervezet köt egymással, amelynek részvényei vagy üzletrészei kizárólag ezen ajánlatkérő és más , a Kbt. a 6. § (1) bekezdés a)-d) pontja szerinti ajánlatkérők  tulajdonában vannak, amely felett az ajánlatkérők - tekintettel a közfeladat, illetve a közszolgáltatás ellátásával vagy ellátásának megszervezésével összefüggő feladatára - az ügyvezetési jellegű feladatok ellátását illetően teljes körű ellenőrzési jogokkal közösen rendelkeznek és képesek a gazdálkodó szervezet stratégiai céljainak és fontos döntéseinek alapvető befolyásolására, feltéve, hogy a szerződéskötést követően a gazdálkodó szervezet adott üzleti évben elért nettó árbevételének legalább 80%-a a tag ajánlatkérőkkel kötendő szerződések teljesítéséből származik;

38 Békés megyei  település önkormányzatának (és két gazdasági társaságnak)  részvételével 2009 szeptembere óta működik a BÉKÉS –MANIFEST Közszolgáltató Nonprofit Korlátolt Felelősségű Társaság (Cg. 04-09-009182) – a továbbiakban Kft.) , melynek főtevékenysége a „nem veszélyes hulladék gyűjtése”.
A társaság törzstőkéje 10.000.000.-Ft, melyben a tagok egyenlő- egyenként 250.000.-Ft névértékű - üzletrésszel rendelkeznek, a társaságban a szavazati arányok a tagok között egyenlők.

A Kft. látja el a tag településeken a hulladékgazdálkodási közszolgáltatást,  rendelkezik a szükséges OHÜ minősítéssel is.

A Ht. 90.§ (4) bekezdése szerint a 2012.01.01. napján  működő hulladékgazdálkodási közszolgáltatást ellátó gazdálkodó szervezet a hulladékgazdálkodási közszolgáltatási engedélyt, valamint az OHÜ által kiadott minősítést 2013.06.30. napjáig köteles beszerezni. Amennyiben ennek nem tesz eleget, az önkormányzatoknak 30 napjuk van arra, hogy a közszolgáltatási szerződésüket 6 hónapos felmondási idővel  felmondják és ezen felmondási idő alatt le kell folytatniuk a közbeszerzési eljárást annak érdekében, hogy 2013. december 31. napjáig megköthessék a közszolgáltatási szerződést a megfelelő minősítéssel rendelkező közszolgáltatóval. 

Ennek megfelelően az önkormányzatoknak 2013. június 30-ig nyilatkoztatniuk kell a jelenlegi közszolgáltatót, miszerint rendelkezik-e a hulladékgazdálkodási közszolgáltatási engedéllyel illetve OHÜ minősítéssel.

A DAREH célja, hogy a társulásban részt vevő önkormányzatok egy egységesen működő hulladékgazdálkodási rendszert vegyenek igénybe, kihasználva a társulás előnyeit, optimalizálva a felmerülő költségeket. Ennek érdekében készül el az egységes rendszer, melynek fenntartását és működtetését a tag önkormányzatok vállalták. 
Figyelemmel arra, hogy a hulladékgazdálkodás komplex feladat, a DAREH a kizárólagosan önkormányzati tulajdonban álló társasággal kíván együttműködni a hulladékgazdálkodási rendszer üzemeltetése kapcsán .

A BÉKÉS-MANIFEST Kft. egy olyan lehetőséget  biztosít az abban részt vevő tag önkormányzatoknak, hogy a Kbt. 9.§- ában foglalt lehetőséggel élve közbeszerzési eljárás lefolytatása nélkül köthessék meg a közszolgáltatási szerződést a közszolgáltatóval megtakarítva ezzel a közbeszerzési eljárással kapcsolatos jelentős költségeket. 

Fentiek alapján javasoljuk a társulás tagjainak – akik a mai napig még nem tagjai a BÉKÉS-MANIFEST Kft-nek, - hogy a fentiekben vázolt módon, a Kft. tagjaként gondoskodjanak a településük hulladékgazdálkodással kapcsolatos feladatainak ellátásáról. Ennek érdekében vegyék fel a kapcsolatot a Kft. vezetésével.
